遇李尊師
作者：方回
朝代：宋

paragraphs: 東城焉所適，有此松下風。
更有竹萬計，連山翠如葱。
長廊無人白日靜，古壇高殿秋陰中。
雲房鎖扃簾幔捲，久乃忽遇星冠翁。
一笑呼茗茗立具，坐對井邊驤首龍。
五十餘年閲此畫，偶許後死頻過從。
疇昔共飲徒，十不見八九。
昇天豈其然，冢骨今定朽。
老夫起立意欲去，尊師顧謂已溫酒。
人生一刻快意難，何幸有酒澆此口。
屢勸不容遽上馬，上馬出門却回首。